Forslag til RÅDETS BESLUTNING om informationsudveksling og samarbejde vedrørende terrorhandlinger

(forelagt af Kommissionen)

BEGRUNDELSE

INDLEDNING

Formålet med denne beslutning er at styrke forebyggelsen og bekæmpelsen af terrorisme og samarbejdet mellem de kompetente myndigheder i medlemsstaterne på terrorbekæmpelses området, Europol og Eurojust.

Der er navnlig tale om at udvide informationsudvekslingen til også at omfatte informationer om straffedomme for terrorhandlinger.

Oprettelse af et europæisk register over straffedomme og rettighedsfrakendelser blev allerede nævnt i programmet for foranstaltninger med henblik på gennemførelse af princippet om gensidig anerkendelse af afgørelser i straffesager.

Det blev også nævnt i Kommissionens meddelelse om bekæmpelse af terrorisme og andre former for grov kriminalitet, bl.a. for at forbedre informationsudvekslingen.

Oprettelse af et europæisk register over straffedomme og rettighedsfrakendelser kræver imidlertid en grundig analyse og vil tage tid. I mellemtiden skal der tages skridt for at forbedre informationsudvekslingen mellem medlemsstaterne og de instanser, der har ansvaret for terrorbekæmpelse på EU-niveau.

Det er vigtigt for terrorbekæmpelsen, at medlemsstaterne systematisk fremsender oplysninger til de kompetente myndigheder i EU om alle personer, der er genstand for efterforskning, retsforfølgning eller domfældelse på grund af forhold, der er knyttet til terrorisme, og at medlemsstaterne sikrer en indbyrdes informationsudveksling på dette område.

I den henseende er Rådets afgørelse 2003/48/RIA af 19. december 2002 om anvendelse af specifikke foranstaltninger inden for rammerne af politisamarbejdet og det retlige samarbejde til bekæmpelse af terrorisme et vigtigt skridt for informationsudvekslingen i forbindelse med verserende straffesager, navnlig den strafferetlige efterforskning.

Afgørelsen blev vedtaget på Spaniens initiativ, og den bidrager til at forbedre udvekslingen af informationer om efterforskninger og strafferetlige procedurer vedrørende de "personer, grupper og enheder", der er nævnt i bilaget til Rådets fælles holdning 2001/931/FUSP af 27. december 2001.

Den fortsatte terrortrussel og fænomenets kompleksitet gør, at der skal findes mere effektive løsninger til bekæmpelse af problemet. Der skal derfor tages endnu et skridt, som går ud på at udvide anvendelsesområdet for informationsudvekslingen til at omfatte alle terrorhandlinger ifølge rammeafgørelse 2002/475/RIA, uden at de begrænses til listen i bilaget til den fælles holdning 2001/931/FUSP.

Endvidere skal informationsudvekslingen vedrøre alle stadier i proceduren, herunder straffedomme.

Endelig skal både Europol og Eurojust modtage disse informationer, hvad enten de vedrører efterforskninger eller domfældelser for terrorhandlinger.

Europol kan ifølge artikel 8 i konventionen om oprettelse af en europæisk politienhed indlæse oplysninger om straffedomme i sit informationssystem:

Ifølge artikel 8, stk. 1, nr. 1, kan der således i Europols informationssystem indlæses oplysninger om personer, der har begået strafbare handlinger, som henhører under Europols kompetence.

Det præciseres i stk. 3, nr. 5, at oplysninger om disse personers straffe kan lagres i Europols informationssystem, hvis de vedrører strafbare handlinger, som henhører under Europols kompetence.

Med henblik på analyseopgaver kan sådanne data ligeledes behandles i analysedatabaser, som Europol vedligeholder inden for rammerne af sit mandat. Europol kan endvidere oplyse om andre medlemsstaters straffedomme.

Disse informationer er frivillige, og Europol modtager i praksis meget få informationer om straffedomme.

Det er derfor vigtigt, at medlemsstaterne træffer de nødvendige foranstaltninger, for at de kompetente myndigheder som et minimum systematisk giver Europol meddelelse om straffedomme for terrorhandlinger ifølge rammeafgørelsen af 13. juni 2002 om bekæmpelse af terrorisme.

Hvad angår Eurojust, foreskrives det i artikel 9, stk. 4, i Rådets afgørelse (28.02.2002) om oprettelse af Eurojust: "For at kunne realisere Eurojusts mål har et nationalt medlem adgang til oplysninger i de nationale strafferegistre eller i ethvert andet register, på samme måde som det i den pågældende medlemsstats ret er fastsat for en offentlig anklager, dommer eller polititjenestemand med tilsvarende beføjelser".

I den henseende er det også vigtigt, at medlemsstaterne træffer de nødvendige foranstaltninger for at sikre, at de kompetente myndigheder systematisk giver Eurojust informationer om terrorhandlinger, herunder om domfældelser for terrorhandlinger og straffedomme og om de berørte personers tidligere straffe.

I den henseende vil Rådets afgørelse 2003/48/RIA af 19. december 2002 om anvendelse af specifikke foranstaltninger inden for rammerne af politisamarbejdet og det retlige samarbejde til bekæmpelse af terrorisme i overensstemmelse med artikel 4 i fælles holdning 2001/931/FUSP blive erstattet af denne beslutning.

Gennemgang af de enkelte artikler

Præambel:

Betragtning 1 og 2 i præamblen minder om, at Det Europæiske Råd er fast besluttet på at bekæmpe terrorismen. De gentager betragtning 1 og 4 i Rådets afgørelse 2003/48/RIA af 19. december 2002 om anvendelse af specifikke foranstaltninger inden for rammerne af politisamarbejdet og det retlige samarbejde til bekæmpelse af terrorisme.

Betragtning 3 minder om, at det er vigtigt for terrorbekæmpelse, at alle implicerede myndigheder har adgang til fuldstændige og ajourførte oplysninger inden for deres kompetenceområde: De specialiserede nationale myndigheder i medlemsstaterne, de retlige myndigheder og de kompetente instanser på EU-niveau, som f.eks. Europol og Eurojust, har et bydende behov for informationer for at kunne udføre deres opgaver.

Betragtning 4 fastsætter målet med teksten med udtrykkelig henvisning til afgørelse 2003/48/RIA af 19. december 2002, der blev vedtaget på Spaniens initiativ, og hvis anvendelsesområde bør udvides til at omfatte alle trin i en straffeproces, herunder straffedomme, og alle fysiske og juridiske personer, grupper eller enheder, der er omfattet af en efterforskning, retsforfølgning eller en straffedom for en terrorhandling.

I betragtning 5 anføres det, at beslutningen overholder subsidiaritets- og proportionalitets princippet.

Endelig nævnes det i den sidste betragtning i præamblen, at beslutningen overholder de grundlæggende rettigheder og principper som bl.a. fastslået i Den Europæiske Unions charter om grundlæggende rettigheder.

Artikel 1

Artikel 1 indeholder definitioner af de vigtigste begreber i beslutningen. Definitionerne henviser væsentligst til bestemmelser i andre tekster, der er gældende i Den Europæiske Union.

Ved "terrorhandlinger" forstås således de strafbare handlinger, der er omhandlet i artikel 1-3 i Rådets rammeafgørelse 2002/475/RIA af 13. juni 2002 om bekæmpelse af terrorisme, "Europol-konventionen" er konventionen af 26. juli 1995 om oprettelse af en europæisk politienhed, og "afgørelsen om Eurojust" er Rådets afgørelse 2002/187/RIA af 28. februar 2002 om oprettelse af Eurojust for at styrke bekæmpelsen af grov kriminalitet.

Begrebet "gruppe eller enhed" defineres mere specifikt med henblik på denne beslutning for at udvide tekstens anvendelsesområde i forhold til afgørelse 2003/48/RIA. "Gruppe eller enhed" omfatter således:

-"terroristgrupper" efter artikel 2 i Rådets rammeafgørelse 2002/475/RIA af 13. juni 2002, og

-de "grupper og enheder", der er opført på listen i bilaget til den fælles holdning 2001/931/FUSP.

Der er ikke nødvendigvis en fuldstændig overensstemmelse mellem de to begreber. Man har derfor foretrukket at tage højde for begge tekster for i videst muligt omfang at udbygge informationsudvekslingen om terrorisme.

Artikel 2

Artikel 2 er den væsentligste artikel, da den vedrører informationsudveksling om terrorhandlinger.

Den består af seks stykker.

Stk. 1 er en gentagelse af bestemmelserne i artikel 2, stk. 1, i afgørelse 2003/48/RIA, men udelader dog formuleringen "som involverer personer, grupper eller enheder, der er opført på listen" for at udvide informationsudvekslingen til at omfatte alle terrorhandlinger. Stk. 1 gentager det princip, at hver medlemsstat inden for sit politivæsen udpeger en specialafdeling, der skal have adgang til og samle alle relevante oplysninger om terrorhandlinger.

Stk. 2 svarer til artikel 3, stk. 1, i afgørelse 2003/48/RIA. Det gentager princippet om, at medlemsstaterne skal udpege en retlig eller anden kompetent myndighed, der har adgang til og kan indsamle informationer, der vedrører efterforskninger udført under de retlige myndigheders ansvar. Teksten foreskriver endvidere, at der kun skal udpeges en myndighed pr. medlemsstat, mens afgørelse 2003/48/RIA gjorde det muligt at udpege flere myndigheder, hvis retssystemet tillod det.

Hvorvidt et system til indsamling og udveksling af informationer er effektivt afhænger af, hvor enkelt og centraliseret det er: hver medlemsstat skal således have en polititjeneste og en retlig myndighed til at udveksle sådanne oplysninger.

Stk. 3 fastslår, at hver medlemsstat træffer de foranstaltninger, der er nødvendige for at sikre, at mindst de informationer, der er nævnt i stk. 4, meddeles:

-til Europol i overensstemmelse med national ret og i det omfang, det er tilladt efter Europol-konventionen, således at informationerne kan behandles i overensstemmelse med konventionens artikel 10, særlig stk. 6, og

-til Eurojust i overensstemmelse med national ret og i det omfang, det er tilladt i henhold til afgørelsen om Eurojust, således at Eurojust kan udføre sine opgaver.

Stk. 4 indeholder en liste med de informationer, der skal meddeles: listen er inspireret af listerne i artikel 2 og 3 i afgørelse 2003/48/RIA af 19. december 2002, men den er udbygget for at tage højde for udvidelsen af anvendelsesområdet, og således at Europol og Eurojust kan få så fuldstændige informationer som muligt.

Europol og Eurojust skal derfor modtage alle relevante informationer vedrørende terrorisme, således at de kan udføre deres respektive opgaver på de bedst mulige betingelser.

Der er indsat henvisninger til straffedomme i listerne i artikel 2, stk. 2 og 3, i afgørelse 2003/48/RIA: terrorhandlinger, som en person er dømt for, idømt straf, rettighedsfrakendelser som følge af domfældelsen samt tidligere straffe.

Den fælles liste til Europol og Eurojust skal herefter indeholde:

-data til identifikation af den omhandlede fysiske eller juridiske person, gruppe eller enhed

-de handlinger, der efterforskes eller retsforfølges, og de særlige omstændigheder, hvorunder de har fundet sted

-betegnelse for den strafbare handling

-forbindelser til andre tilknyttede sager

-anmodninger om gensidig retshjælp, herunder retsanmodninger, der måtte være rettet til eller fremsat af en anden medlemsstat, samt udfaldet heraf

-terrorhandlinger, som personen allerede er dømt for, samt de særlige omstændigheder

-idømte straffe samt oplysninger om fuldbyrdelsen

-afgørelser om rettighedsfrakendelser

-tidligere straffe.

Informationerne i stk. 5 er udelukkende bestemt for Europol. De informationer, der svarer til artikel 2, stk. 2, litra c) og d), i afgørelse 2003/48/RIA, har Eurojust ingen nytte af. Der er tale om informationer om anvendelse af kommunikationsteknologi og trusler knyttet til en eventuel besiddelse af masseødelæggelsesvåben.

Stk. 6 gentager ordlyden i artikel 7 i afgørelse 2003/48/RIA, der ophæves. Det vedrører informationsudveksling mellem medlemsstaterne. Den eneste forskel er, at anvendelsesområdet her er udvidet. Der er nemlig ikke kun tale om personer, grupper og enheder på listen, dvs. hvis navne er opført i bilaget til den fælles holdning 2001/931/FUSP. Stk. 6 tager sigte på alle terrorhandlinger.

Hver medlemsstat skal således sikre, at alle relevante oplysninger der foreligger i dokumenter, sagsakter, data, genstande eller andre bevismidler, der er beslaglagt eller konfiskeret under efterforskninger eller straffesager i forbindelse med terrorhandlinger, kan gøres tilgængelige eller stilles umiddelbart til rådighed for andre interesserede medlemsstaters myndigheder i overensstemmelse med national ret og relevante internationale juridiske instrumenter, når der i disse medlemsstater gennemføres eller indledes efterforskninger i forbindelse med terrorhandlinger.

Artikel 3

Ifølge artikel 13 i konventionen om gensidig retshjælp i straffesager mellem Den Europæiske Unions medlemsstater (EFT C 197 af 12. juli 2000, s. 3) skal der oprettes fælles efterretningshold. Rammeafgørelse 2002/465/RIA af 14. juni 2002 om fælles efterretningshold fastsætter retsreglerne for disse hold og overlader det til medlemsstaterne at anvende disse eller ej. Det Europæiske Råd i Tammerfors den 15. og 16. oktober 1999 opfordrede imidlertid til, at der som et første skridt snarest blev oprettet fælles efterforskningshold, navnlig for at bekæmpe terrorisme.

Afgørelse 2003/48/RIA gik et skridt videre i forhold til de tidligere tekster. Det hedder nemlig i artikel 4: "Medlemsstaterne træffer, hvis det er relevant, de nødvendige foranstaltninger med henblik på oprettelse af fælles efterforskningshold, der skal foretage efterforskning af terrorhandlinger, som involverer personer, grupper eller enheder, der er opført på listen".

Selv om artiklen går videre end informationsudveksling, der er hovedformålet med teksten, er det ønskeligt at bevare princippet i denne artikel, der giver en merværdi i forhold til grundteksterne om fælles efterforskningshold, der blot giver mulighed for at oprette sådanne hold.

Anvendelsesområdet vil imidlertid blive udvidet. Der vil ikke kun være tale om personer, grupper og enheder på "listen", dvs. hvis navne er opført i bilaget til den fælles holdning 2001/931/FUSP, men om alle terrorhandlinger.

I øvrigt erstattes udtrykket "hvis det er relevant" med "i givet fald" for at gøre teksten mere klar og styrke den.

Artikel 4

Artikel 4 omhandler anmodninger om gensidig retshjælp og fuldbyrdelse af retsafgørelser. Det er samme ordlyd som artikel 6 i afgørelse 2003/48/RIA. Anvendelsesområdet er udvidet til at omfatte alle terrorhandlinger.

Artikel 5

Artikel 5 ophæver afgørelse 2003/48/RIA. Af klarhedshensyn har man fundet det ønskeligt at gå frem på den måde. Den nye tekst er stort set en gentagelse af afgørelse 2003/48/RIA, men den udvider anvendelsesområdet, samtidig med at den styrker visse bestemmelser.

Artikel 5 i afgørelse 2003/48/RIA er ikke medtaget i den nye tekst og skal betragtes som ophævet.

Det blev ikke anset for relevant at medtage artikel 5, da de informationer, medlemsstaterne sender til Europol og Eurojust, er blevet samlet til en liste, bortset fra de oplysninger, der er nævnt i artikel 2, stk. 5, som ikke er relevante for Eurojust.

Artikel 6

Artikel 6 vedrører beslutningens ikrafttrædelse.

2004/0069 (CNS)

Forslag til RÅDETS BESLUTNING om informationsudveksling og samarbejde vedrørende terrorhandlinger

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 29, 30, stk. 1, 31 og 34, stk. 2, litra c),

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

(1) Det Europæiske Råd erklærede på sit ekstraordinære møde den 21. september 2001, at terrorismen udgør en sand udfordring for verden og for Europa, og at bekæmpelse af terrorisme skal være et højt prioriteret mål for Den Europæiske Union.

(2) Det Europæiske Råd erklærede den 19. oktober 2001, at det er fast besluttet på at bekæmpe alle former for terrorisme overalt i verden, og at det vil fortsætte sine bestræbelser på at styrke verdenssamfundets alliance mod alle former for terrorisme, f.eks. gennem styrkelse af samarbejdet mellem de forskellige operative tjenester med ansvar for bekæmpelse af terrorisme: Europol, Eurojust, efterretningstjenesterne, politiet og de retlige myndigheder.

(3) Det er vigtigt for terrorbekæmpelse, at de berørte myndigheder på deres kompetenceområde har adgang til fuldstændige og ajourførte oplysninger: medlemsstaternes nationale specialafdelinger, de retlige myndigheder og de kompetente instanser på EU-niveau, som f.eks. Europol og Eurojust, har et bydende behov for informationer for at kunne udføre deres opgaver.

(4) Afgørelse 2003/48/RIA af 19. december 2002 er et vigtigt skridt. Den fortsatte terrortrussel og den komplekse bekæmpelse af dette fænomen kræver en øget informationsudveksling. Informationsudvekslingen skal udvides til at omfatte alle trin i en straffeproces, herunder straffedomme, og alle fysiske og juridiske personer, grupper og enheder, der er omfattet af en efterforskning, en retsforfølgning eller en domfældelse for terrorhandlinger. Informationsudvekslingen skal bl.a. udvides til at omfatte domfældelser for strafbare handlinger med forbindelse til terroraktivitet, afgørelser om rettighedsfrakendelser på grund af domfældelse og tidligere straffe.

(5) Da målene for den påtænkte handling ikke i tilstrækkelig grad kan opfyldes af medlemsstaterne og derfor på grund af handlingens omfang eller virkninger bedre kan gennemføres på unionsplan, kan Den Europæiske Union træffe foranstaltninger i overensstemmelse med subsidiaritetsprincippet. I overensstemmelse med proportionalitetsprincippet går denne beslutning ikke ud over, hvad der er nødvendigt for at nå disse mål.

(6) Denne beslutning respekterer de grundlæggende rettigheder og overholder principperne i Den Europæiske Unions charter om grundlæggende rettigheder -

TRUFFET FØLGENDE AFGØRELSE:

Artikel 1

Definitioner

I denne beslutning forstås følgende ved:

(a) "terrorhandlinger": de strafbare handlinger, der er nævnt i artikel 1-3 i Rådets rammeafgørelse 2002/475/RIA af 13. juni 2002 om bekæmpelse af terrorisme [1]

[1] EFT L 164 af 22.6.2002, s. 3.

(b) "Europol-konventionen": konvention af 26. juli 1995 om oprettelse af en europæisk politienhed [2]

[2] EFT C 316 af 27.11.1995, s. 2.

(c) "afgørelse om Eurojust": Rådets afgørelse 2002/187/RIA af 28. februar 2002 om oprettelse af Eurojust for at styrke bekæmpelsen af grov kriminalitet [3]

[3] EFT L 63 af 6.3.2002, s. 1.

(d) "gruppe eller enhed": "terroristgrupper" efter artikel 2 i Rådets rammeafgørelse 2002/475/RIA af 13. juni 2002 samt de grupper og enheder på listen, der er bilagt den fælles holdning 2001/931/FUSP.

Artikel 2

Udveksling af informationer om terrorhandlinger

1. Hver medlemsstat udpeger inden for sit politivæsen en specialafdeling, der i overensstemmelse med national ret skal have adgang til og samle alle relevante oplysninger om efterforskninger af terrorhandlinger.

2. Hver medlemsstat udpeger en national Eurojust-korrespondent på terrorismeområdet eller en relevant retlig eller anden kompetent myndighed, der i overensstemmelse med national ret har adgang til og kan indsamle alle relevante oplysninger om efterforskninger og straffedomme for terrorhandlinger.

3. Hver medlemsstat træffer de foranstaltninger, der er nødvendige for at sikre, at mindst de informationer, der er nævnt i stk. 4, vedrørende efterforskning, retsforfølgning og straffedomme for terrorhandlinger, som den kompetente myndighed har indsamlet, meddeles:

-til Europol i overensstemmelse med national ret og i det omfang, det er tilladt efter Europol-konventionen, således at informationerne kan behandles i overensstemmelse med konventionens artikel 10, særlig stk. 6, og

-til Eurojust i overensstemmelse med national ret og i det omfang, det er tilladt i henhold til afgørelsen om Eurojust, således at Eurojust kan udføre sine opgaver.

4. I overensstemmelse med stk. 3 skal følgende informationer meddeles:

-data til identifikation af den omhandlede fysiske eller juridiske person, gruppe eller enhed

-de handlinger, der efterforskes eller retsforfølges, og de særlige omstændigheder, hvorunder de har fundet sted

-betegnelse for den strafbare handling

-forbindelser til andre tilknyttede sager

-anmodninger om gensidig retshjælp, herunder retsanmodninger, der måtte være rettet til eller fremsat af en anden medlemsstat, samt udfaldet heraf

-terrorhandlinger, som personen er dømt for, samt de særlige omstændigheder

-idømte straffe samt oplysninger om fuldbyrdelsen

-afgørelser om rettighedsfrakendelser

-tidligere straffe.

5. Endvidere skal følgende informationer meddeles Europol efter de retningslinjer, der er fastsat i stk. 2:

-anvendelse af kommunikationsteknologi

-trusler knyttet til en eventuel besiddelse af masseødelæggelsesvåben.

6. Hver medlemsstat træffer de foranstaltninger, der er nødvendige for at sikre, at alle relevante oplysninger, der foreligger i dokumenter, sagsakter, data, genstande eller andre bevismidler, der er beslaglagt eller konfiskeret under efterforskninger eller straffesager i forbindelse med terrorhandlinger, kan gøres tilgængelige eller stilles umiddelbart til rådighed for andre interesserede medlemsstaters myndigheder i overensstemmelse med national ret og relevante internationale juridiske instrumenter, når der i disse medlemsstater gennemføres eller indledes efterforskninger i forbindelse med terrorhandlinger.

Artikel 3

Fælles efterforskningshold

Medlemsstaterne træffer i givet fald de foranstaltninger, der er nødvendige for at oprette fælles efterforskningshold med henblik på strafferetlig efterforskning af terrorhandlinger.

Artikel 4

Anmodninger om gensidig retshjælp og om fuldbyrdelse af retsafgørelser

Hver medlemsstat træffer de nødvendige foranstaltninger for at sikre, at anmodninger om gensidig retshjælp og om fuldbyrdelse af retsafgørelser, der fremsættes af en anden medlemsstat i forbindelse med terrorhandlinger, behandles som hastesager med høj prioritet.

Artikel 5

Ophævelse af eksisterende bestemmelser

Afgørelse 2003/48/RIA ophæves.

Artikel 6

Ikrafttrædelse

Denne beslutning træder i kraft dagen efter offentliggørelsen i Den Europæiske Unions Tidende.

Udfærdiget i Bruxelles, den

På Rådets vegne

Formand